text: Så mange har søgt ind på kvote 2
  15 marts 2018 kl. 12.55
  Torsdag klokken 12.00 lukkede muligheden for at søge en uddannelse via kvote 2. Nu er de første tal gjort op.
  
  Kvote 1 og 2
  På kvote 1 bliver ansøgerne optaget på baggrund af deres gennemsnit fra en gymnasial uddannelse.På kvote 2 bliver der vurderet på andet end deres karaktergennemsnit fra en gymnasial uddannelse, det kunne blandt andet være en motiveret ansøgning eller en optagelsesprøve.Kilde: UG.dk / Uddannelses- og forskningsministeriet.
  Torsdag middag var sidste chance for dem, der vil søge ind på en videregående uddannelse i 2018 via kvote 2.
  Da ansøgningsvinduet lukkede klokken 12.00 havde i alt 52.891 sendt en ansøgning afsted, i 2017 var der 1.484 flere ansøgere, da fristen udløb, meddeler Uddannelses- og Forskningsministeriet.
  Det tal kan dog nå at blive højere, da man først i næste uge har tal på, hvor mange der for eksempel har søgt uden NemID.
  Det samlede antal ansøgere til de videregående uddannelser bliver offentliggjort til juli, når kvote 1 ansøgningerne også er gjort op.
  Der er deadline for kvote 1 ansøgninger den 5. juli, og de forventningsfulde ansøgere får svar den 28. juli.
  I Syd- og Sønderjylland har det været muligt at søge ind på kvote 2 ved: Erhvervsakademi Kolding, Erhvervsakademi Sydvest, VIA University College, Erhvervsakademi Dania, Sydddansk Universitet, UC Syd, Erhvervsakademi Lillebælt, Aalborg Universitet i Esbjerg, UC Lillebælt og Designskolen Kolding.
  Klik rundt i grafikken herunder for at se ansøgningstallene fra tidligere år.
  
  
  